BIZ ลุยประมูลงานรัฐ-เอกชนเต็มสูบ มั่นใจรายได้ทั้งปีโตเกิน 10% หลังตุน Backlog เพียบ
BIZ ลุยประมูลงานรัฐ-เอกชนเต็มสูบ มั่นใจรายได้ทั้งปีโตเกิน 10% หลังตุน Backlog กว่า 1.6 พันลบ.
BIZ ลุยประมูลงานรัฐ-เอกชนเต็มสูบ มั่นใจรายได้ทั้งปีโตเกิน 10% หลังตุน Backlog กว่า 1.6 พันลบ.
27 ส.ค. 2562

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า บริษัทอยู่ระหว่างเข้าประมูลงานทั้งจากภาครัฐและเอกชนเพิ่มเติม รวม 3-4 โครงการ มูลค่ารวม 500 ล้านบาท คาดว่าจะทยอยรับรู้ผลภายในช่วงครึ่งปีหลัง
ทั้งนี้ บริษัทมั่นใจว่ารายได้ปีนี้จะเติบโตไม่ต่ำกว่า 10% ตามเป้าหมาย จากปีก่อนที่มีรายได้รวม 664.69 ล้านบาท โดยปัจจุบันบริษัทมีงานในมือ (Backlog) มูลค่ากว่า 1,600 ล้านบาท ซึ่งจะสามารถรับรู้รายได้ในช่วงที่เหลือของปีนี้ราว 30-40% ของมูลค่าทั้งหมด
ส่วนการเปิดให้บริการโรงพยาบาล แคนเซอร์ อลิอันซ์ ศรีราชา จังหวัดชลบุรี มูลค่าโครงการ 500 ล้านบาท ขณะนี้อยู่ระหว่างขั้นตอนสุดท้าย คือ การขอใบอนุญาตประกอบกิจการ โดยภายหลังจากได้รับใบอนุญาตแล้วก็จะสามารถเปิดให้บริการได้ทันที เบื้องต้นคาดว่าจะเปิดได้ภายในสิ้นปีนี้
สำหรับโรงพยาบาลดังกล่าวจะแบ่งการรักษาโรคมะเร็งออกเป็น 2 ประเภท คือ การรักษาด้วยการฉายรังสี และการรักษาด้วยเคมีบำบัด เน้นการควบคุมคุณภาพการรักษาให้ได้มาตรฐาน โดยมีทีมแพทย์ผู้เชี่ยวชาญด้านมะเร็งโดยเฉพาะ รองรับผู้ป่วยพักค้างคืน 30 เตียง และเครื่องฉายรังสีเริ่มต้น 1 เครื่อง
 
 